**Академик ЗОРАН ЛАКИЋ, историчар**

Рођен је 31. октобра 1933. године, у селу Доња Бијела код Шавника. Основну школу завршио је у Даниловграду, а гимназију у Никшићу 1952. године. Дипломирао је на Филозофском факултету у Београду – група Историја, гдје је и докторирао 1974. године.

Радио је у Архиву Централног комитета СКЈ Црне Горе до његовог припајања Историјском институту Црне Горе 1959. године. Једно вријеме је провео на раду у тадашњем Секретаријату за образовање, науку и културу Црне Горе, тада је био у једном мандату и члан Вјерске комисије Владе Црне Горе а потом је био биран за редовног професора на Филозофском факултету у Никшићу, гдје је предавао Историју Југославије, до пензионисања 2000. године. У два мандатна периода био је шеф Одсјека за историју и географију.

За професора емеритуса на Универзитету Црне Горе изабран је 2005. године. Предавао је на послиједипломским студијама Универзитета у Приштини. Боравио је по позиву у универзитетским центрима у иностранству (Торонто, Москва, Париз, Берлин, Атина, Праг, Софија, Букурешт, Јерусалим, Анкара) и свим универзитетским центрима претходне Југославије.

Био је секретар Одјељења друштвених наука у два мандата, члан Предсједништва ЦАНУ и уредник Групе за историју *Енциклопедије Црне Горе*.

Написао је преко 1000 библиографских јединица, међу којима је и преко 20 посебних издања на које је објављено преко 150 приказа и осврта. Превођен је на свјетске језике.

За ванредног члана Црногорске академије наука и умјетности изабран је 19. новембра 1993. године, а за редовног члана 8. децембра 2000. године.

За иностраног члана Академије наука и умјетности Републике Српске изабран 21. Децембра 2018. године.